OpenLLM-France/wikimedia huggingface dataset:
# Konfinamendu

Konfinamendua da leku itxi edo ireki jakin batean ohiko askatasunik gabe egon eta mugitu ahal izatea, pertsona bakar bati edo talde bati nahitaez hala ezarrita, erakunde eskudun batek agindu duelako, gobernu edo epaile batek gehienetan. Konfinamendua zigor batek eragin ohi du, baina legez, konfinamendua osasun eta estatu segurtasunerako ere ezar daiteke.
Estatu segurtasunerako ezartzen denean, etxeratze agindu deitzen zaio ordu jakin batzuetarako ezartzen denean; zuzenbide estatuaren ohiko bermeen gainetik estatuko segurtasun indarrek eskumen gehiago eskuratzen dituztenean, setio egoera eta salbuespen egoera deitzen zaio. Zigorraren zentzuan, konfinamenduak ohiko bizilekutik edo pertsonetatik banandua izatea esan nahi du, adibidez, lurralde edo uharte batean. Alde horretatik, deportazioaren oso antzekoa da.
Estatu edo epaile batek gizatalde edo gizabanako bat sorburuko lurraldetik beste lurralde edo herrialde batera indarrez igortzen duenean deportazio deitzen zaio, eta askotarikoak izan daitezke. 1984. urtetik aurrera, Frantziako estatuak lurralde konfinamendua edo deportazioa ezarri zien Ipar Euskal Herrian babesa bilatu zuten Hego Euskal Herriko iheslariei, Amerika edo Afrikako lurraldeetara haiek kanporatuz. Espetxeen testuinguruan, konfinamenduari bakartzea deitzen zaio, gizabanako bati aplikatuta. 1987tik aurrera, motibazio politikoko euskal presoak sorterritik urruneko espetxeetara bidali, banandu eta eduki dituztenean, sakabanaketa edo dispertsioa deitu zaio.
2020ko otsailetik aurrera, Txinan, Europako estatu askotan, tartean zirela Espainia zein Frantzia, konfinamendua agindu zen, Espainian martxoaren 14an Pedro Sanchezek alarma-egoera orokorra agindu zuenean (15etik aurrera); Emmanuel Macronek martxoaren 24an agindu zuen ofizialki osasuneko larrialdi egoera. Euskal Herriari bete-betean eragin zioten bi neurriok. Apirilaren amaieran, Espainiako eta Frantziako Gobernuak deskonfinamendua iragarri zuten, pixkanaka salbuespen neurriak kentzen joateko prozesua.

## Bereiztekoak diren bi kontzeptu: berrogeialdi eta konfinamendu

Konfinamendua: alarma egoera ebazten duen Gobernuaren dekretuak ezartzen du herritar guztientzat. Konfinamenduak irauten duen bitartean baimendutako kasuetarako soilik etxetik atera ahal izango da, hala nola erosketak egiteko, medikuarengana joateko, farmaziara joateko, zaborra ateratzeko, kutxazain automatikora joateko, txakurra paseatzera ateratzeko, eta abar.
Berrogeialdia, aldiz, osasun langileek ezartzen diete pertsona jakin batzuei, gaixotasunen bat (adibidez, COVID-19a dutelako) edo gaixotasun hori dutenekin kontaktu estuan egon direlako. Berrogeialdian diren pertsonek ezingo dute etxetik irten gaixotasunak —edo gaixotasun susmoak— irauten duen bitartean.

## Erreferentziak

* 1 2 «ZERTAN BEREIZTEN DIRA KONFINAMENDUA ETA BERROGEIALDIA (BAKARTZEA)?» Sasieta mankomunitatea (Noiz kontsultatua: 2021-10-07).

## Ikus, gainera

* Urruntze sozial

## Kanpo estekak

* Datuak: Q1178359
# Konfitura

Konfitura deitzen zaio frutak, barazkiak edo tuberkuluak egostetik ateratzen den produktuari, bere zuku edo mamiarekin batera, azukre mota desberdinekin. Besteak beste, konpotak, fruta almibarretan, marmeladak, gozokiak eta jeleak.

## Konfitura likidoak

Konfitura likidoetan, frutak xarabe likido eta garden batean konfitatzen dira. Xarabe horrek, normalean, frutaren kolorea mantentzen du. Fruta batzuk osorik konfitatzen dira, beste batzuk zatika eta prestatzeko moduak arte handia eskatzen du. Xarabeak nahiko trinkoa izan behar du egosten zaizkion frutak kontserbatzeko, eta beti estali behar ditu, baina ez du loditasun-maila horretatik pasatu behar. Xarabea nahiko egosita ez badago, hau da, lurruntzearen ondorioz ur kantitate nahikoa xahutu ez bada, hartzidura azidoan ezarri eta frutak usteldu egiten dira. Aldiz, ur gehiegi lurrundu bada, hau da, xarabea egostuegia bada, garbitu eta konfiturak lehortu egiten dira. Bi mutur horiek saihestu egin behar dira. Zenbat egosten den jakiteko, gozogilearen helburua zein den jakin behar da.
Era guztietako frutak konfitatzen dira, baina zaporetsuak dira onenak. Xarabearekin oso mantso egosi behar dira, azukrez ondo sar daitezen. Azukrearen metodoa da seguruena horiek kontserbatzeko. Lehenik eta behin, xarabe dilatatu bat egiten da, eta frutak egoste-gradu egokira iritsi direnean, eta xarabeak haien gustua ondo hartu duenean, ura lurrundu egiten da, xarabeari egosketa-maila egokia emateko.

## Konfitura lehorrak

Konfitura lehorretan prestatzen dira fruta osoak edo lau zatitan banatuak, sustraiak, landare batzuen enborrak eta fruitu batzuen azalak. Lehenik eta behin, zuritu behar dira zapore handiegia duten frutak, hau da, behar adina ur kopuruarekin irakiten direnak, zaporearen zati bat kendu arte. Bitsadera batekin ateratzen dira eta bahearen gainean jarri. Azal, sustrai eta fruitu usaintsuei dagokienez, ez da beharrezkoa irakitea; edalontzi batean jarri behar dira, ondo estali ahal izateko: gainean bota ur irakina, estali berehala eta utzi hozten. Eragiketa hori beharrezkoa da fruta horien aroma ez lurruntzeko. Denbora horretan, azukrea egosten da, frutak sartu eta egosi egiten dira hezetasuna galdu arte, azukrearen barruan irakiten duten irmotasunagatik egoki daudela ikusi arte. Bitsadera batekin atera, hozten eta arbeletan xukatzen dira, edo labean lehortu. Berehala, paperez inguratutako zurezko kaxetan jartzen dira, hezetasunetik askatzeko.
Esan berri dugun moduan prestatzen badira frutak, berogailuan jarri beharrean, edo han egon ondoren, sakonera txikiko loza edalontzi batean jar daitezke, azukre egosiz edo hautsiz bete dena, fruta estalita gera dadin. Hozten denean, azukrea gogortu egiten da frutaren inguruan, hainbat formatako kristal ederrez estalita dagoena. Behar bezala estalita dagoenean, kendu egiten da.

## Erreferentziak

* ↑ Franco. Jaleas y mermeladas. ISSN 0328-9168. OCLC .1165368266.

## Ikus, gainera

* Marmelada
* Jelea

## Kanpo estekak

* Datuak: Q1269
* Multimedia: Jam / Q1269
# Konfiantza-tarte

Estatistikan, konfiantza-tarte edo tarte-zenbatespena balio finko, zehatz eta ezezagun bati buruz tarte baten bitartez egiten den zenbatespena da, tarteak duen konfiantza mailarekin batera, balio horri buruzko informazioa ematen duten datuetan oinarrituta.
Adibidez, Gipuzkoako langabetuen kopuruari buruzko konfiantza-tarte bat eratzeko, lagin bat osatu eta hainbat pertsonari inkesta bat egiten zaie. Pertsona horietan dauden langabetuen proportzioan oinarrituta, langabetuak %10 direla zenbatesten bada, puntu-zenbatespena egiten ari da; puntu zenbatespenek, ordea, badute eragozpen garrantzitsua bat: ez dute zehazten emaitza estatistikoetan egoten den errore estatistikoaren neurririk. Konfiantza-tarteek, ordea, puntu zenbatespenen errorearen neurri bat, errore horren konfiantzarekin batera, zehatzen dute. Horrela, konfiantza-tarte batek langabetu kopurua %9-%11 (%10±%1) tartean %90eko konfiantzaz baieztatuko luke, esaterako. Tarte horretan, zenbatespenaren errorea ±%1 (±0.01) da eta konfiantza %90.
Konfiantza-tarteak parametroak zenbatesteko erabiltzen dira. Horretarako, zenbatesle bat aukeratu eta zenbateslearen lagin-banaketa hartuko dira oinarritzat tartea zehazteko. Ezarritako konfiantza-maila adierazten duen probabilitatea adierazten duen probabilitate-tartea osatzen da lagin banaketan, zenbateslearen balioa zehaztuz, eta hortik parametroaren balioa bakanduko da. Zenbateslearen lagin-banaketa ezaguna ez denean, badira bestelako prozedurak tarte osatzeko; adibidez, Txebixeven ezberdintza erabil daiteke zenbateslearen batezbestekoa eta bariantza soilik ezagunak direnean. Konfiantza-tarteak eratzeko prozedura orokor horretaz haraindi, populazio mota edo aukeratutako eredua nolakoa den, zenbatetsi beharreko parametroa zein den eta beste parametroak ezagunak diren edo ez, konfiantza-tarteak eratzeko azken formulak ezberdinak dira beti. Horrela, konfiantza-tarteak eratzerakoan, egoera arruntenak jasotzen dituen formula-bildumara jo behar izaten da.

## Adibide bat

5 aldeko dado bat dugu aurrean, baina zenbakiak ezkutaturik. Dadoko zenbakiak ondkoz ondoko zenbaki osoak dira: k-2, k-1, k, k+1, k+2. k balioa zenbatesteko, dadoa bota eta suertatutako zenbakia ikusten dugu: 6. k balioari buruzko %60ko konfiantza-tartea eratu behar da.
Jasotzen den datu bakarra eta, gainera, zenbatesle gisa hartuko dena, dado batean suertatutako puntuazioa da: p. Dadoko alde guztiek probabilitate berdina badute,
    $P[p=k-1]+P[p=k]+P[p=k+1]={\frac {1}{5}}+{\frac {1}{5}}+{\frac {1}{5}}=0.6\rightarrow$
    $P[k-1\leq p\leq k+1]=0.6\rightarrow$
    $P[-1\leq p-k\leq +1]=0.6\rightarrow$
    $P[-1\leq k-p\leq +1]=0.6\rightarrow$
Suertatu den p balioa 6 denez:
    $P[-1\leq k-6\leq +1]=0.6\rightarrow$
    $P[-1+6\leq k\leq +1+6]=0.6\rightarrow$
    $P[5\leq k\leq 7]=0.6$
Beraz, k parametroaren balioa [5, 7] tartean dagoela baiezta daiteke %60 konfiantzaz.

## Kanpo estekak

* Konfiantza-tarteak, Gizapedian.
* Datuak: Q208498
* Multimedia: Confidence interval / Q208498
# Konfort akustikoaren maila

Konfort akustikoaren maila leku jakin batean dauden soinuekiko asebetetze maila da. Psikoakustikari dagokion kontzeptua denez, hautemailearen egoera fisikoarekin eta mentalarekin lotutako tokiaren pertzepzioari buruzko aldagai anitzetan oinarritzen da. Askotan ez egotea gizakiaren jarduerak, azpiegiturak edo industriak eragindako soinuak atsedenerako, komunikaziorako eta pertsonen osasunerako kalte egiten duen zaratarekin lotzen da.
Ingurunearen kalitate akustikoaren testuinguruan batez ere erabiltzen den kontzeptua da, baina ez egotea kutsadura akustikorako oinarritzat hartzen da.

## Ikus, gainera

* Potentzia akustikoaren maila

## Kanpo estekak

* Datuak: Q9050281
# Konfigurazio orbitakide

Astronomian, konfigurazio orbitakide bat bi argizagik edo gehiagok euren artean duten konfigurazio mota bat da, zeinean bi gorputzek argizagi nagusia era berdinean edo oso antzekoan orbitatzen duten. Adibidez, 1:1 batez besteko higidura erresonantzian dauden gorputzak orbitakideak dira, edota 1:-1 erresonantzian daudenak, noranzko ezberdina baina norabide berdina dutenak, alegia. Gorputz orbitakideak sateliteak, asteroideak eta planetak izan daitezke, besteak beste.
Librazio puntuaren arabera, hainbat objektu orbitakide mota bereiz ditzakegu. Hobekien ezagutzen den eta ohikoena den gorputz orbitakidea troiarra da, zeinak bi Lagrangeren puntu egonkorretako batean libratzen duen; hau da, L$_4$ edo L$_5$ puntuan, erreferentzia gorputzetik 60º aurrera edo atzera, hurrenez hurren. Beste mota bat ferra orbita da, zeinean objektuak gorputz nagusiarengandik 180º-ra libratzen duen. 0º inguruan libratzen duten gorputzak kuasisatelite izenarekin ezagutzen dira.
Orbita trukakorra bi gorputz orbitakidek antzeko masa dutenean jazotzen da, euren artean ez dutelako eragin grabitazional esanguratsurik egiten. Halako gorputzak elkarrengana hurbiltzean, ardatzerdi handia edo eszentrikotasuna truka dezakete.

## Erreferentziak

* ↑ Morais, M. H. M.; Namouni, F.. (2013-11-21). «Asteroids in retrograde resonance with Jupiter and Saturn» Monthly Notices of the Royal Astronomical Society: Letters 436 (1): L30–L34. doi:10.1093/mnrasl/slt106. ISSN 1745-3933. (Noiz kontsultatua: 2020-01-22).
* ↑ (Ingelesez) «Dynamics of two planets in co-orbital motion» arxiv.org 2018-09-03 (Noiz kontsultatua: 2020-01-22).
Lurretik gertuko objektuak :
LGO MotakOrbitaren araberaAtira asteroideak • Aton asteroideak • Apolo asteroideak • Amor asteroideakAsteroide orbitakideakTroiarrak (Lurrarenak) • Ferra libratzaileak • Kuasisateliteak • Behin-behineko sateliteakEgoeraren araberaAsteroideak • Kometak • Meteoroideak • Objektu Bereziki Arriskutsuak • Meteoritoak • Lur-harramazkatzaileak • Ozar-izarrak • Bolidoak • Talka gertakariaArriskuaEskalak eta orrialdeakPalermo eskala • Turin eskala • Arrisku Taula ZaintzaileaAtzemateaNEOWISE • LINEAR • ATLAS proiektua • LONEOS • NEAT • Pan-STARRS • Spacewatch • WISEBabesaSpaceguard • Asteroideen talkak saihesteko moduak • Asteroide laser ablazioa • Trakzio grabitazionala • Ioi-sorta artzaina • Hurreratze hurbilaEsplorazioaZundakDawn • Deep Impact • AIDA • Halley Armada • Hayabusa • Hayabusa2 • NEAR Shoemaker • NEA Scout • New Horizons • OSIRIS-REx • PROCYON • Rosetta (Philae) • StardustProiektuakPlanetary Resources • Asteroide meatzaritza • Espazio ontzi meatzaria :
# Konfinamenduen aurkako protestak Txinan (2022)

COVID-19ko pandemia zela era Txinan 2022ko azaroaren 15etik hasi eta azaroaren 25ean areagotu ziren konfinamendu eta murrizketen aurkako protestak. Arazoen jatorria pandemiaren inguruko Txinako Gobernuak defendatu zuen politika zen, hau da, Zero-COVID politika. Herrialdean politikarekiko nahigabea areagotu egin da pandemia hasi zenetik. Pandemia horrek pertsona asko beren etxeetan lanik gabe utzi zituen, eta eguneroko eginbeharrak egin ezinik, murrizketa gogorren mende.
Eskala txikiko protestak azaroaren hasieran hasi baziren ere, istilu zibil orokorrak piztu ziren Ürümqin hamar pertsona hil zituen sute baten ondoren, Xinjiangen itxi eta hiru hilabetera. Suhiltzaileak berandu iritsi ziren, eta, gainera, konfinamendua zela-eta zegoen hesiaren ondorioz, ezin izan zituzten sua itzaltzeko lanak ondo egin. Manifestariek gobernuaren zero-COVID politikaren amaiera eta konfinamendu jarraituak exijitu zituzten, sarritan bat-batean eta aldez aurretik abisatu gabe inposatzen direnak. Shanghai, Pekin, Guangzhou, Lanzhou... Asteburuan Txina osoan hedatu ziren protestak.
Gehienek txundituta ikusi dute protesten olde hori. Nahiz eta bat—batekoa iruditu aspalditik handituz joan den zerbait da haserre hori: munduan koronabirusarekin elkarbizitzen ikastea derrigorrezkoa da, baina Txinan ez da hala; orain arte, birusa kontrolatu nahi izan du. COVID—19aren kontra neurri zorrotzenak hartu dituen herrialdea da, eta are gehiago: gaur egun mantentzen dituzten neurriak pandemiaren hasierakoak baino zorrotzagoak dira.

## Erreferentziak

* ↑ https://edition.cnn.com/2022/11/23/tech/china-covid-foxconn-zhengzhou-confrontation-intl-hnk/index.html
* ↑ https://actualidad.rt.com/actualidad/449693-protestas-ciudades-chinas-restricciones-anticovid/amp
* ↑ https://www.berria.eus/paperekoa/1929/002/001/2022-12-02/txina-konfinamenduen-amaierarako-bidean.htm

## Kanpo estekak

* Erreportaia EITBn, 2022/11/28an.
* Datuak: Q115468992
* Multimedia: 2022 COVID-19 protests in China / Q115468992
# Konfitatu

Konfitatu jaki edo osagai bat , olio edo gantzetan murgildu eta su baxuan denbora luzez egosteari esaten zaio. Kontserbaziorako egiten diren konfitatzeei gatz ugari gehitzen zaie. Kontserbazio metodo bat izan zena, gaur egun kozinatze teknika bat bihurtu da.
Ahatea da gehien konfitatzen dena, kasu honetan bere gantzarekin eta gatzarekin burutzen da. Txerrikiak edo untxiak ere konfitatzen dira. Hala ere, gaur egun edozein osagai koipetan sarturik eta su baxuan egiteari konfitatzea esaten zaio, nahiz eta batzuetan ez horren denbora luzean izan. Bakailaoa, baratxuria, tipula....

## Konfitatzeko hainbat aholku

* Askotan jateko garaian, labean gorrituko dugu azal kurruskaria lortuz.
* Prestatu behar dugun osagaia kontserbatzeko bada, koipearekin batera gatz ugari ere gehitzen zaio.
* Behin konfitatuta dagoenean, gantza honen barruan hozten uzten da eta bertan kontserbatzen da.
* Kazola, marmita ertaina, marmita.

## Ikus, gainera

Sukaldaritza_liburua/Teknikak

## Kanpoko estekak

gastronomiavasca.net/eu/gastro
# Karen Ann Quinlan

Karen Ann Quinlan (Scranton, Pennsylvania, AEB, 1954ko martxoaren 29a, - New Jersey, AEB, 1985eko ekainaren 11) 21 urte zituenean eta alkohol eta barbituriko ugari hartu eta gero, koman erori zen neska bat izan zen, garuneko kalte alderantzezinak jasan zituelarik. Bizirik iraunarazi zioten 1985era arte eta, gurasoek eskatutako epai luze baten ondoren, hiltzen utzi zioten. Eutanasiaren gaia pil-pilean jarri zuen eta galdera garrantzitsuak sortu zituen bioetikan eta eskubide zibilen eremuan.

## Biografia

Karen Ann Quinlan Scrantonen jaio zen, Pennsylvanian, AEB 1954ko martxoaren 29an. Ama irlandar jatorrikoa zen eta ezkongabea. Haurrak aste gutxi batzuk zituenean, adoptatzeko eskaini zuen eta Joseph eta Julia Quinlanek hartu zuten. Bikotea Landingen bizi zen, New Jerseyn, eta hantxe eman zituen Karenen bere lehen 20 urteak, 1956 eta 1957an jaioko ziren Mary Ellen eta John anaia-arrebekin batera.

### Egoera begetatiboan geratzea

1975eko apirilean, festa baterako erositako soinekoa jantzi nahi zuela-eta, Karenek dieta zorrotz bati eman zion hasiera. Apirilaren 15ean, azken 48 ordutan ia ezer jan gabe zegoen, ogi apurren bat besterik ez, eta horrelaxe joan zen adiskide baten etxean egiten ari ziren festara.
Festan zehar, alkohol eta barbituriko dezente kontsumitu zuen eta Karenek mareatuta zegoela esan zien adiskideei, etxeko ohetako batean deskantsatzera joan zelarik. Hantxe aurkitu zuten gero, inkontziente eta arnasarik gabe. Larri eraman zuten ospitale batera eta arnasketa artifiziala ezarri behar izan zitzaion. Hala ere, garunari egindako kaltea atzeraezina zen eta egoera begetatibo etengabean geratu zen neska.
Ez zuten arnasketaren etenaren arrazoia adierazi, baina badirudi alkohol eta barbiturikoen eragina elikadura faltari erantsi zitzaiola emaitza latz hura ondorioztatuz.

### Heriotza

Hilabete batzuk eman zituen horrela eta Karenen gurasoek bizirik mantentzen zuen makina hura itzaltzeko eskatu zuten, bere alabak betirako deskantsa zezan, baina ospitaleak uko egin zion eskariari.
1976an, Quinlan familiak New Jerseyko Auzitegi Gorenean aurkeztu zuten arazoa eta baimena eman zien gurasoei alabaren "bizitza"rekin bukatzeko. Denen harridurarako, makina kendu zitzaionean, Karenek arnasketa berreskuratu zuen eta sendatuko zen itxaropena zabaldu zen. Horregatik ezarri zioten berriro arnasketa-makina eta 9 urte luzez jarraitu zuen "bizitzen". Era begetatiboan bizi zen, 1985ean pneumoniaz hil zen arte; une horretan, 36 kilo baino ez zituen pisatzen.
Karenen kasuak galdera asko zabaldu zuen eta medikuen ekinenganako kritika piztu zen. Epaiketa haren ondoren, etika ospitalarioa zainduko zuten komiteak osatu ziren.

## Kanpo estekak

* Datuak: Q3175638
# Karen Grassle

Karen Trust Grassle (Berkeley, Kalifornia, 1942ko otsailaren 25a) estatubatuar aktorea da. Little House on the Prairie telesailean Caroline Ingalls izeneko pertsonaia antzezteagatik ezaguna da.

## Filmografia

Zinema eta telebistan :
| Urtea | Izenburua | Pertsonaia | Oharra(k) |
| 1974–82 | Little House on the Prairie | Caroline Ingalls | 182 atal |
| 1974 | Gunsmoke | Fran | Atal 1 |
| 1977 | Emily, Emily | Terry | Telefilm |
| 1978 | The President's Mistress | Donna Morton | Telefilm |
| 1978 | Battered | Susannah Hawks | |
| 1979 | Crisis in Mid-air | Betsy Culver | Telefilm |
| 1979 | Little House Years | Caroline Ingalls | Atal berezia |
| 1981 | Harry's War | Kathy | Film luzea |
| 1981 | The Love Boat | Paula | Atal 1 |
| 1983 | Cocaine: One Man's Seduction | Barbara Gant | Telefilm |
| 1983 | Hotel | Susan Walker | Atal 1 |
| 1984 | Little House: The Last Farewell | Caroline Ingalls | Telefilm |
| 1985 | Between the Darkness and the Dawn | Ellen Foster Holland | Telefilm |
| 1987 | Murder, She Wrote | Christine Stoneham | Atal 1 |
| 1988 | Murder, She Wrote | Fay Hewitt | Atal 1 |
| 1994 | Wyatt Earp | Mrs. Sutherland | Film luzea |
| 2012 | Tales of Everyday Magic | Aunt Dorothy | Film luzea |
| 2012 | My Greatest Teacher | Aunt Dorothy | Film luzea |
| 2017 | Lasso | Lillian | Film luzea |
| 2017 | Where's Roman? | Mysterious Woman | Film laburra |
* Datuak: Q262482
* Multimedia: Karen Grassle / Q262482
# Karen Carpenter

Karen Anne Carpenter (New Haven, Connecticut, 1950eko martxoaren 2a - Downey, Kalifornia, 1983ko otsailaren 4a) estatubatuar abeslari eta bateria-jotzailea izan zen.
Karen Connecticuten jaio zen eta nerabezaroan Kaliforniara joan zen familiarekin. Bigarren Hezkuntzan bateria jotzen hasi zen eta graduatu ondoren Long Beach State abesbatzan sartu zen. Richard nebarekin batera The Carpenters musika taldea sortu zuen eta 1975ean izan zuten lehen musika emanaldia. Pop musika taldean Karen bateria eta abeslaria zen, kontralto ahotsarekin.
Taldeak arrakasta handia izan zuen 1970eko hamarkadan, baina Kareni eragin zion ospeak, eta anorexia izan zuen. 32 urterekin hil zen, gaixotasunak eragindako bihotzekoak jota.

## Diskografia
### Estudioko albumak

* Offering
* Close to You (1970)
* Carpenters (1971)
* A Song for You (1972)
* Now & Then (1973)
* Horizon
* A Kind of Hush (1976)
* Passage (1977)
* Christmas Portrait (1978)
* Made in America (1981)

### Hil osteko albumak

* Voice of the Heart (1983)
* An Old-Fashioned Christmas (1984)
* Lovelines (1989)
* As Time Goes By (2001–2004)

### Bakarkako albumak

* Karen Carpenter (1996)

### Bakarkako singleak

* "Looking for Love" (1966)
* "If I Had You" (1989)
* "Make Believe It's Your First Time" (1996)

## Kanpo estekak

* Datuak: Q1250861
* Multimedia: Karen Carpenter / Q1250861
# Karen Gaines

Karen Gaines Cordero (XX. mendea) ziberdefentsaren arduradun nagusia da Siemens-en.

## Biografia

Floridako Nazioarteko Unibertsitatean Zientzietako gradua lortu zuen. MBA da, Europako Negozio Eskolaren eskutik.

## Lan ibilbidea

Era askotako lanpostuak bete ditu RSA Security, Telefónica Internacional, Country Manager Iberiarentzat (Websense, NComputing). 2013an, Hewlett Packard Enterpriseko Enterprise Services sales executive gisa lan egin zuen. Zibersegurtasunaren sektoreko profesional ezaguna, Microsoften EMEAren zibersegurtasuneko zuzendari gisa lan egin zuen. Geroago, Amazon Web Services-eko Zibersegurtasuneko Zerbitzuen Garapeneko zuzendari izan zen, Siemens-en ziberdefentsaren arduradun global bihurtu zen arte. Enpresa horretan, zibersegurtasuneko 150 ingeniarik eta adituk baino gehiagok osatutako diziplina anitzeko taldea kudeatu zuen.
Women in Cybersecurity of Spain-ek 2018an egin zuen lehen bileran anfitrioi izan zen.
   “Teknologiaren eta, batez ere, zibersegurtasunaren sektorean, oso emakumezko erreferente gutxi daude, eta hori izango da, seguruenik, emakume gazte gutxik segurtasun digitaleko karrera egiteko arrazoietako bat”.

## Erreferentziak

* ↑ Karen Gaines Cordero directora general de HP enterprise security services para Iberia.. .
* ↑ «Entrevista exclusiva. Country Manager para España y Portugal de Websenseor Vice President WW TSG Enterprise Servers & Storage Software de HP - PDF Descargar libre» docplayer.es.
* ↑ «SECURMATICA 2014 - Módulo II - 23 de abril 2014» www.securmatica.com.
* ↑ «Karen Gaines: "HP ofrece servicios gestionados de seguridad extremo a extremo"» Channel Partner 2014-03-07.
* ↑ «"La seguridad es un área estratégica para HP" Karen Gaines, HP» CSO España 2014-03-06.
* 1 2 3 «Microsoft, anfitriona de la primera reunión de Women in Cybersecurity of Spain» Centro de noticias 2018-07-13.
* ↑ «Siemens nombra a Karen Gaines responsable global de Ciberdefensa: operará desde Madrid» Confilegal 2021-03-14.
* ↑ Construcción, Alimarket. «Siemens designa a Karen Gaines responsable global de Ciberdefensa - Noticias de Construcción en Alimarket, información económica sectorial» Alimarket.es.
* ↑ «Siemens amplía su ‘hub’ de Madrid con 45 ingenieros expertos en ciberseguridad» Interempresas.

## Kanpo estekak

* Datuak: Q111382632
# Karen Black

Karen Blanche Black, Ziegler jaioa (Park Ridge, Illinois, 1939ko uztailaren 1a - Santa Monica, Kalifornia, 2013ko abuztuaren 8a) estatubatuar aktore, gidoilari eta abeslaria izan zen.
1970eko hamarkadan ospea lortu zuen zinema independenteko filmetan eta Hollywood Berriko izar bihurtu zen. Bere ibilbidea berrogeita hamar urtez luzatu zen eta berrehun bat filmetan agertu zen. Bi urrezko globo jaso zituen eta Oscar sarietarako izendatua izan zen.

## Filmografia hautatua

* Easy Rider, 1969
* Five Easy Pieces, 1970
* Airport 1975, 1974
* The Great Gatsby, 1974
* Nashville, 1975
* Family Plot, 1976
* Capricorn One, 1977

## Kanpo estekak

* Datuak: Q232333
* Multimedia: Karen Black / Q232333